पाएं अपने शहर की ताज़ा ख़बरें और फ्री ई-पेपरडाउनलोड करें
जिले में बढ़ रहे कोरोना संक्रमण को नियंत्रित करने के साथ ही वैक्सीनेशन की संख्या बढ़ाना स्वास्थ्य विभाग के लिए चुनौती बन गया है। 30 लाख की आबादी वाले जिले में 16 जनवरी से अब तक करीब ढाई लाख लोगों को वैक्सीन लगाई गई है। अब 18-44 साल तक के करीब 12 लाख लोगों का वैक्सीनेशन होना है। विभाग एक ओर इसकी तैयारी तो कर रहा है, लेकिन वैक्सीन की संख्या और बढ़ता संक्रमण बड़ी चुनौती है। हालांकि अभी जिले में 18+ के वैक्सीनेशन की शुरुआत नहीं हुई है। लेकिन इसकी तैयारी तकरीबन पूरी हो गई है।
जानकारों की माने तो साढ़े तीन माह में 79 टीकाकरण केंद्रों पर 2,60,080 लाेगाें काे वैक्सीन लगाने में ही विभाग काे 107 दिन लगे। यानी, एक केंद्र पर औसतन रोजाना 30 लोगों को ही वैक्सीन दी जा सकी। अब विभाग 44 नए केंद्र बढ़ाने जा रहा है। लेकिन चुनौती यही है कि इस नई व्यवस्था के अनुसार भी रोजाना 123 टीकाकरण केंद्रों पर 3690 लोगों को ही वैक्सीन लगाए जा सकेंगे। यानि 18+ वाले करीब 12 लाख लोगों को वैक्सीनेट करने में 325 दिन (करीब एक साल) लगेगा। इस बीच संक्रमण रोकना बड़ी चुनौती होगी। स्वास्थ्य विभाग की माने तो वोटर लिस्ट के अनुसार ही 18+ की संख्या पर काम हो रहा है। इसके अनुसार, जिले में करीब 12 लाख लोग हैं। सरकार की नई तैयारियों के अनुसार, सभी को वैक्सीनेट करने के लिए जिले में बने टीकाकरण केंद्रों की संख्या बढ़ाई जा रही है।
यहां बनेंगे 44 नए टीकाकरण केंद्र
जिला प्रतिरक्षण पदाधिकारी (डीआईओ) डॉ. मनोज कुमार चौधरी ने बताया, रविवार को राज्य स्वास्थ्य समिति ने तीसरे चरण के टीकाकरण के लिए वीडियो कॉन्फ्रेंसिंग से तैयारी शुरू करने के निर्देश दिए थे। वैक्सीनेशन प्लान भी लिया है। भागलपुर में अभी 79 केंद्र टीकाकरण के लिए हैं। अब 44 और बनाए जा रहे हैं। डॉ. चौधरी ने बताया, सुल्तानगंज में 4, शाहकुंड में 1, नाथनगर में 1, जगदीशपुर में 3, गोरडीह में 1, सन्हौला में 1, कहलगांव में 1, पीरपैंती में 2, सबौर में 2, इस्माइलपुर में 2, गोपालपुर में 4, रंगरा में 2, नवगछिया में 4, खरीक में 1, बिहपुर में 1, नारायणपुर में 3, सदर अस्पताल में 2, यूपीएचसी में 7 और मायागंज हॉस्पिटल में 2 और केंद्र बनाए जाएंगे।
79 केंद्रों पर रोज लगी सिर्फ 30 वैक्सीन
16 जनवरी से जिले में शुरू टीकाकरण के बाद 79 केंद्रों पर अब तक 2,60,080 लोगों को टीके लगे। यानी रोजाना 2431 लोगों का यानी, रोज हर केंद्र पर 30 लोगों को टीके लगे। अब 44 नए केंद्र बनने के बाद जिले में केंद्रों की संख्या बढ़कर 123 हो जाएगी। लेकिन पिछले साढ़े तीन माह के औसतन आंकड़े के अनुसार ही यदि टीकाकरण हुआ तो रोज 3690 लोगों को ही टीके लग सकेंगे। ऐसे में करीब 18+ वाले करीब 12 लाख लाेगाें काे टीका लगाने में 325 दिन लग जाएंगे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn